गौतम बुद्ध क्रिकेट रंगशाला अलपत्र
खेल गतिविधि बढाउन निर्माण सुरु गरिएको ९० यार्डको गौतम बुद्ध अन्तर्राष्ट्रिय क्रिकेट रंगशाला निर्माण कार्य रकम अभावमा अलपत्र परेको छ ।
बुटवल — खेल गतिविधि बढाउन निर्माण सुरु गरिएको ९० यार्डको गौतम बुद्ध अन्तर्राष्ट्रिय क्रिकेट रंगशाला निर्माण कार्य रकम अभावमा अलपत्र परेको छ ।सैनामैना नगरपालिका–७ लम्टियामा बन्दै गरेको रंगशाला करिब १४ बिघा क्षेत्रफलमा फैलिएको छ । ९० यार्डको रंगशालामा अहिलेसम्म मैदानको प्रारम्भिक पूर्वाधार निर्माणको काममात्र गरिएको छ । १ करोड ३० लाख रुपैयाँ लागतमा तीन वर्षयता माटो कटिङ, शौचालय, ड्रेसिङ रुम, प्यारापिट निर्माणलगायतका काम भएका छन् । निर्माणको काम सक्न अब २ अर्ब १९ करोड रुपैयाँ लाग्ने अनुमान छ । तर, रकमको टुंगो नभएपछि काम अलपत्र परेको हो । सैनामैना नगरपालिका प्रमुख चित्रबहादुर कार्की देशकै गौरवको आयोजना भएकाले संघीय सरकारलाई रकम विनियोजन गर्न आग्रह गरे पनि सुनुवाइ नभएको गुनासो गर्छन् । बताए । ‘नगरपालिका र स्थानीयको जनश्रमदानसहित सुरु गरिएको रंगशालाको बाँकी काम सक्न नगरपालिकाको सामर्थ्यले भ्याउँदैन । त्यसैले संघीय सरकारलाई नै रकम सुनिश्चित गर्न आग्रह गरेका छौं,’ उनले भने, ‘तर, बेवास्ता गरियो ।’ रकम सुनिश्चित नहुँदा निर्माणाधीन रंगशाला अहिले अलपत्र छ । क्रिकेट रंगशाला निर्माण समिति कोषाध्यक्ष रोमनाथ न्यौपानेले निर्माण बीचमा रोकिँदा उपलब्धिसमेत गुम्ने अवस्थामा पुगेको बताए । ‘मैदान अभ्यासका लागि तयार भएको छैन । बनाइएका संरचनासमेत भत्कन थालेका छन्,’ उनले भने, ‘खेलमैदान अभावमा क्रिकेट खेल रोकिँदै र खेलाडीहरू खुम्चिरहेका छन् ।’ बुद्ध जन्मस्थल लुम्बिनीदेखि १४ किलोमिटर उत्तरमा रहेको रंगशाला पूर्व–पश्चिम राजमार्गबाट ३ किलोमिटर दूरीमा छ । त्यसमा अन्तर्राष्ट्रिय क्रिकेट प्रतियोगिता र ट्रेनिङ सेन्टरका लागि उपयोग गरिने संरचना निर्माण गर्ने योजना छ । रातिमा पनि खेल खेल्न सकिने बनाउने र २५ हजार दर्शक बस्नसक्ने गरी प्यारापिट निर्माण गर्ने लक्ष्य छ । अलपत्र रंगशाला निर्माणका लागि बजेट विनियोजन गर्ने केन्द्र र प्रदेश सरकारले आश्वासन त दिएका छन् तर बजेट विनियोजन गरेका छैनन् । रंगशाला निर्माणमा अगुवाइ गरेको सैनामैना नगरपालिकाले समेत यस वर्ष बजेट छुट्याएन । खेलसम्वद्ध संघसंस्था अहिले तीन तहकै सरकारमा जाँदा र बजेट माग गर्दा हैरान परेका छन् । ‘कम्तीमा मैदान व्यवस्थित गर्ने काम होस् भनेर तीन तहकै सरकारमा धायौं,’ सैनामैना क्रिकेट समितिका उपाध्यक्ष कृष्ण ज्ञवालीले भने, ‘तर बेवास्ता गरिएको छ ।’रकम अभावले निर्माण अलपत्र परेपछि आफ्नै ठाउँमा अन्तर्राष्ट्रिय क्रिकेट रंगशाला बन्ने आसमा उत्साही खेलाडी र स्थानीय निराश छन् । उनीहरूलाई घरेलु मैदानमा अभ्यास गरेर प्रतियोगितामा जान पनि समस्या परेको छ । क्रिकेट गतिविधिहरू हुन सकेका छैनन् । खेलाडी विशाल रानाले घरेलु मैदान नहुँदा दैनिक अभ्यास र तयारीमा समस्या भएको बताए । ‘आफ्नै व्यवस्थित खेलमैदान हुने र दैनिक अभ्यास गर्न पाउने हो भने अहिलेभन्दा दोब्बर राम्रो खेल्न सकिन्थ्यो,’ उनले भने, ‘खेलकुद विकासका लागि मैदान अत्यावश्यक र महत्त्वपूर्ण पूर्वाधार भए पनि राज्यले बुझेन ।’ मैदान अभावले खेल र खेलाडीहरू खुम्चिन नदिन निर्माणाधीन मैदानहरू छिटो सक्नुपर्ने मदन भण्डारी स्पोर्ट्स एकेडेमीका केन्द्रीय अध्यक्ष ध्रुव आचार्यले बताउँछन् । ‘रूपन्देहीमा निर्माणाधीन अन्तर्राष्ट्रिय रंगशालालाई मुलुककै ठूलो क्रिकेट पूर्वाधार बनाउने स्थानीय प्रयास आफैंमा सकारात्मक छ,’ उनले भने, ‘पूर्वाधारमा गरिएको लगानी डुब्ने र खेल गतिवधि रोकिँदै जाने प्रवृत्ति अन्त्य गर्न पनि गौतम बुद्ध अन्तर्राष्ट्रिय क्रिकेट रंगशाला निर्माणमा सरकारले ध्यान दिनु आवश्यक छ ।’ 